Πορεία των ελληνικών ομάδων στην Ευρωλίγκα (1958 - 1989)

Τις πρώτες τρεις δεκαετίες της παρουσίας των ελληνικών ομάδων στις ευρωπαϊκές διοργανώσεις μπάσκετ, οι ελληνικές ομάδες κατάφεραν σταδιακά να γίνουν ανταγωνιστικές και να πετύχουν ορισμένες αξιόλογες πορείες. Την περίοδο 1957-58 όταν και καθιερώθηκε από τη FIBA το Κύπελλο Πρωταθλητριών Ευρώπης, σύμφωνα με το πρότυπο του αντίστοιχου ποδοσφαιρικού κυπέλλου που είχε καθιερώσει δύο χρόνια νωρίτερα η UEFA, συμμετείχαν για πρώτη φορά ελληνικές ομάδες. Ως την περίοδο 1966-67 όταν και δημιουργήθηκε και δεύτερη διοργάνωση από τη FIBA, το Κύπελλο Κυπελλούχων, το Κύπελλο Πρωταθλητριών (σήμερα Ευρωλίγκα), ήταν η μοναδική διεθνής διασυλλογική διοργάνωση του μπάσκετ.

Η πρώτη ελληνική συμμετοχή ήταν από τον πρωταθλητή Ελλάδας 1957 Πανελλήνιο την περίοδο 1957-58 (πρώτη και τελευταία ως τώρα συμμετοχή του στη συγκεκριμένη διοργάνωση), ο οποίος αποκλείστηκε στον πρώτο γύρο από τη ρουμανική CCA Βουκουρεστίου (τη σημερινή Στεάουα), γνωρίζοντας την ήττα και στους δύο αγώνες με 3 πόντους διαφορά. Η πρώτη νίκη ελληνικής ομάδας σημειώθηκε 6 χρόνια αργότερα, την περίοδο 1963-64, από την ΑΕΚ απέναντι στην τουρκική Γαλατασαράι, όμως δεν κατάφερε να προκριθεί καθώς ηττήθηκε με μεγαλύτερο σκορ στον αγώνα ρεβάνς. Η πρώτη σημαντική διάκριση ήρθε την περίοδο 1965-66 όταν η ΑΕΚ έφτασε μέχρι το final four της διοργάνωσης, το οποίο για μία μόνο διετία είχε πρωτοκαθιερωθεί πριν επανέλθει πολλά χρόνια αργότερα. Την περίοδο 1971-72 ο Παναθηναϊκός κατάφερε να φτάσει ως τον ημιτελικό.

Στα τέλη της δεκαετίας του 1970 ο Ολυμπιακός συμμετείχε στον τελικό όμιλο της διοργάνωσης όπου τερμάτισε στην έκτη και τελευταία θέση και λίγο αργότερα τον μιμήθηκε ο ΠΑΟ. Το ελληνικό μπάσκετ άρχισε να ανεβαίνει εντυπωσιακά στα τέλη της δεκαετίας του 1980 και αφού είχε προηγηθεί η μεγάλη επιτυχία της εθνικής ομάδας στο Ευρωμπάσκετ του 1987 με την κατάκτηση του χρυσού μεταλλίου. Την περίοδο αυτή κυριάρχησε ο Άρης που προκρίθηκε τρεις διαδοχικές χρονιές στο final four της διοργάνωσης, κατακτώντας μία φορά την τρίτη θέση και δύο φορές την τέταρτη.

## [[Ευρωλίγκα ανδρών 1957-58|1957-58]]
*Ελληνική συμμετοχή: **[[Πανελλήνιος (καλαθοσφαίριση)|Πανελλήνιος]]**

Η ομάδα-μοντέλο του αείμνηστου Νίκου Νησιώτη που πρωταγωνιστούσε κατά τη δεκαετία του 1950 σε όλα τα διεθνή τουρνουά, βρισκόταν πια στη δύση της. Από τη σπουδαία πεντάδα είχαν απομείνει μόνο δύο, οι Παπαδήμας και Στεφανίδης (έλειπαν στις ΗΠΑ οι Αριστείδης Ρουμπάνης και Μανιάς, ενώ ο Θέμης Χολέβας είχε σταματήσει το άθλημα). Ωστόσο, ο Χολέβας δήλωσε ότι ήταν διατεθειμένος να επιστρέψει για τους αγώνες του πρώτου γύρου κατά της ΣΣΑ Βουκουρεστίου, ενώ στην ομάδα προστέθηκαν οι Μακρυλέοντας και Χρηστέας. Ο Πανελλήνιος στάθηκε ισάξιος αντίπαλος της φημισμένης ομάδας του Βουκουρεστίου, χάνοντας δύσκολα και τα δυο ματς (60-63 στην Αθήνα και 72-75 στη ρεβάνς, όπου αναγκάσθηκε να μεταβεί οδικώς, καθώς ο ΣΕΓΑΣ αρνήθηκε να του καλύψει τα έξοδα για αεροπορικό ταξίδι...). Προς τιμήν τους, οι Ρουμάνοι αθλητές και παράγοντες φέρθηκαν άριστα και φιλοξένησαν άψογα τους πρώτους εκείνους "πιονέρους" της Ελλάδας στην κορυφαία διασυλλογική ευρωπαϊκή διοργάνωση.

## [[Ευρωλίγκα ανδρών 1958-59|1958-59]]
*Ελληνική συμμετοχή: **[[ΑΕΚ (καλαθοσφαίριση ανδρών)|ΑΕΚ]]**

Το 1959 ήταν σειρά της ΑΕΚ να δοκιμάσει την τύχη της στο θεσμό, όμως η εμπειρία που αποκόμισε ήταν ...εφιαλτική. Το πρώτο παιχνίδι διεξήχθη αρκετά νωρίτερα από ότι υπολόγιζαν οι παράγοντες της "Ένωσης" (Νοέμβριος), ενώ η ρεβάνς δόθηκε τρεις μήνες μετά, το Φεβρουάριο του 1960! Η Μπέογκραντ των Άζα Νίκολιτς, Ραντιβόι Κόρατς, Γκόρνιτς, Νέσιτς, Ράικοβιτς, Λούσιτς κ.α. έδειχνε ακαταμάχητη, κερδίζοντας εύκολα στην Αθήνα (γήπεδο Πανελληνίου) με 76-84 (ΑΕΚ (Θέμης Χολέβας): Καραμανλής 9, Πανούτσος 5, Νίκος Τερκεσίδης 12, Παπαθανασίου 27, Σεβδίνογλου 6, Ευαγγελάτος 12, Μπαμπανικολός 5). Ο επαναληπτικός όμως, ήταν μια σκέτη ... καταστροφή: Η ΑΕΚ ηττήθηκε με μια διαφορά (-68 πόντων) που καταγράφεται σαν μια από τις βαρύτερες που υπέστη ελληνική ομάδα στην Ευρώπη, με το ασύλληπτο 121-53! Μάλιστα οι 121 πόντοι τότε ήταν κάτι εξαιρετικά πιο εντυπωσιακό, άρα και βαρύτερο σκορ, αν συνυπολογιστεί ότι εκείνη την εποχή στο μπάσκετ δεν είχε θεσμοθετηθεί ακόμα το τρίποντο, καθώς καθιερώθηκε στο NBA το 1979 και διεθνώς το 1984.

## [[Ευρωλίγκα ανδρών 1959-60|1959-60]]
*Ελληνική συμμετοχή: **[[Π.Α.Ο.Κ.#Καλαθοσφαίριση|ΠΑΟΚ]]**

Το 1960 η ΣΣΑ Βουκουρεστίου έκοψε το δρόμο του κατόχου του πανελλήνιου τίτλου  ΠΑΟΚ Θεσσαλονίκης, μόλις στον πρώτο γύρο της διοργάνωσης. Ωστόσο η εμφάνιση των ελλήνων παικτών ήταν αξιοπρεπής: Ήττα εντός έδρας με 61-80 και εκτός με 60-79. Είχαν αγωνισθεί οι Δαπόντες, Οικονόμου, Κωνσταντινίδης, Θεοδωρίδης, Στάλιος, Γκόγκος, Αγγελίδης και Κλάγκας.

## [[Ευρωλίγκα ανδρών 1960-61|1960-61]]
*Ελληνική συμμετοχή: **[[Ολυμπιακός Σ.Φ.Π. (καλαθοσφαίριση ανδρών)|Ολυμπιακός]]**

Σειρά των πειραιωτών να βουτήξουν στα βαθιά της ευρωπαϊκής περιπέτειας, όπου θα είχαν μπροστά τους μια τουρκική ομάδα, με σχετικά νωπές τις μνήμες από τα επεισόδια του 1955 και το θλιβερά συμβάντα σε βάρος του ελληνισμού της Πόλης... Επιπλέον, ο Ολυμπιακός υποχρεώθηκε να κατεβεί στους αγώνες με αρκετές ελλείψεις και μοιραία, αποκλείστηκε και αυτός στο ξεκίνημα της περιόδου. Οι μόνοι που διακρίθηκαν ήταν τα αδέλφια Γιάννης και Αλέκος Σπανουδάκης.

## [[Ευρωλίγκα ανδρών 1961-62|1961-62]]
*Ελληνική συμμετοχή: **[[Παναθηναϊκός (καλαθοσφαίριση ανδρών)|Παναθηναϊκός]]**

Ο Παναθηναϊκός, γίνεται το 1962 η πέμπτη ελληνική ομάδα που θα παίξει στο Κύπελλο Πρωταθλητριών, χωρίς ούτε αυτός να καταφέρει κάτι διαφορετικό από τις τέσσερις προηγούμενες. Υποδέχεται την ισραηλινή Χαποελ Τελ Αβίβ, χάνει με 72-84 και όλα τελειώνουν εκεί.

## [[Ευρωλίγκα ανδρών 1962-63|1962-63]]
*Ελληνική συμμετοχή: **[[Παναθηναϊκός (καλαθοσφαίριση ανδρών)|Παναθηναϊκός]]**

Ο ΠΑΟ επιμένει... ευρωπαϊκά για δεύτερο συνεχόμενο χρόνο, όμως ούτε το 1963 θα μπορούσε να ελπίζει σε κάτι καλύτερο, με αντίπαλο τη μεγάλη Ρεάλ Μαδρίτης του Πέδρο Φεραντίθ που τότε μεγαλουργούσε στα γήπεδα της γηραιάς ηπείρου! Έπαιξαν για την ελληνική ομάδα οι Γιώργος Βασιλακόπουλος, Κουκόπουλος, Λιάμης, Παναγιωταράκος, Κατσικίδης, Ταβουλάρης και Ζάνος. 

## [[Ευρωλίγκα ανδρών 1963-64|1963-64]]
*Ελληνική συμμετοχή: **[[ΑΕΚ (καλαθοσφαίριση ανδρών)|ΑΕΚ]]**

Επιστροφή της ΑΕΚ στο θεσμό και επιτέλους, η πρώτη ελληνική νίκη στην Ευρώπη. Η ανερχόμενη ομάδα των γνωστών άσσων επικρατεί με 73-66 της Γαλατα Σαράϊ στο πρώτο παιχνίδι (Αμερικάνος 17, Τρόντζος 8, Λαρεντζάκης 5, Ζούπας 24, Μόσχος 19, Βασιλειάδης, Νικητόπουλος, Τσάβας), αλλά δεν αντέχει στον επαναληπτικό, χάνοντας με 20 πόντους διαφορά και σκορ 68-88.

## [[Ευρωλίγκα ανδρών 1964-65|1964-65]]
*Ελληνική συμμετοχή: **[[ΑΕΚ (καλαθοσφαίριση ανδρών)|ΑΕΚ]]**

Η ΑΕΚ συνεχίζει να κατακτά τους εγχώριους τίτλους και στη νεόκοπη διοργάνωση της Α' Εθνικής, εκπροσωπόντας τη χώρα στη μοναδική τότε ευρωπαϊκή διασυλλογική διοργάνωση. Το 1965 θα έρθει η πρώτη αξιόλογη διάκριση με την πρόκριση της ομάδας έως και τον προημιτελικό γύρο, όπου όμως έπεσε πάλι πάνω στην ανίκητη Μπέογκραντ. Στον α' γύρο η "Ένωση" θα αποκλείσει τη Μακάμπι του Τελ Αβίβ (αυτή ήταν η πρώτη πρόκριση ελληνικής ομάδας στα χρονικά), καθώς η ήττα της με 67-74 στο Ισραήλ (Τρόντζος 19, Αμερικάνος 18) δεν αποτέλεσε πρόβλημα για τη ρεβάνς (Αμερικάνος 23, Τρόντζος 14, Βασιλειάδης 10, Μόσχος 6, Λαρεντζάκης 1, Ζούπας 10 και Χρηστέας).

## [[Ευρωλίγκα ανδρών 1965-66|1965-66]]
*Ελληνική συμμετοχή: **[[ΑΕΚ (καλαθοσφαίριση ανδρών)|ΑΕΚ]]**

Η "μόνιμη" πρωταθλήτρια Ελλάδας φτάνει ένα βήμα παραπάνω, με τη συμμετοχή της στο πρώτο φάιναλ φορ (που έλαβε χώρα στο Μιλάνο), πολύ πριν το επίτευγμά της το επαναλάβει ο Άρης Θεσσαλονίκης. Συγκινητική ήταν η υπερπροσπάθεια του βαρύτατα ασθενή Γεώργιου Μόσχου που αγωνιζόταν χωρίς να αποκαλύψει στους συμπαίκτες του πως ήδη έπασχε από μεταστατικό καρκίνο! Ο σπουδαίος αθλητής απεβίωσε λίγους μήνες αργότερα σε ηλικία μόλις 29 ετών. Ωστόσο, είχε προλάβει να προσφέρει στην ομάδα του την απίστευτη πρόκριση στον α' μόλις γύρο, όταν με δικό του καλάθι στη λήξη του ματς η ΑΕΚ κερδίζει 81-79 μέσα στην Πολωνία την πανίσχυρη Βίσλα Κρακοβίας που λίγους μήνες πριν είχε υπερισχύσει της Μικτής Ευρώπης σε φιλικό παιχνίδι! Χαρακτηριστικό του ... ταμπεραμέντου του Γιώργου Αμερικάνου, αλλά και του ... κλίματος της εποχής, ήταν ο αποκλεισμός του Έλληνα παίκτη από την συμμετοχή του στη Μικτή, λόγω ενός καυγά που είχε με τον Μπόρισλαβ Στάνκοβιτς με αφορμή τη διαιτησία στο παιχνίδι της προηγούμενης χρονιάς εναντίον της Μπέογκραντ (84-101).

## [[Ευρωλίγκα ανδρών 1966-67|1966-67]]
*Ελληνική συμμετοχή: **[[ΑΕΚ (καλαθοσφαίριση ανδρών)|ΑΕΚ]]**

Χωρίς πια το Μόσχο στη σύνθεσή της ο οποίος είχε πεθάνει, η ΑΕΚ αποτυγχάνει να επαναλάβει τη συμμετοχή της στο δεύτερο και τελευταίο (έως ότου επαναθεσμοθετηθεί το 1988) φάιναλ φορ. Ηττάται μόλις στο ξεκίνημα από τη γαλλική ΑΣΒΕΛ Βιλερμπάν των Ζαν Ντιράν και Αλέν Ζιλ (που έκανε μια τεράστια καριέρα 23 ετών!) στον επαναληπτικό με 21 πόντους και αποκλείεται.

## [[Ευρωλίγκα ανδρών 1967-68|1967-68]]
*Ελληνική συμμετοχή: **[[Παναθηναϊκός (καλαθοσφαίριση ανδρών)|Παναθηναϊκός]]**

Ο ΠΑΟ αποκτά τα ηνία από την ΑΕΚ στο ελληνικό πρωτάθλημα και επιστρέφει στο Κύπελλο Πρωταθλητριών ύστερα από 5 χρόνια. Μάλιστα, πετυχαίνει να κατακτήσει και την πρώτη πρόκριση για το β' γύρο ευρωπαϊκής διοργάνωσης, χάρις στη ρεβάνς του Παναθηναϊκού Σταδίου, σε βάρος της Στεάουα Βουκουρεστίου. Με τη ... φόρα που είχε, ο ΠΑΟ επικρατεί και στον πρώτο αγώνα του β' γύρου επί της μεγάλης Ζαντάρ του Γιόζιπ "Πίνο" Τζέρτζια! Όμως μέχρι εκεί. Στη ρεβάνς οι Γιουγκοσλάβοι ανατρέπουν από το πρώτο ημίχρονο τη διαφορά του "τριφυλλιού" και το κατανικούν με 89-62. Με τους "πράσινους" είχαν αγωνισθεί οι Γιώργος Κολοκυθάς, Κώστας Πολίτης, Γιώργος Βασιλακόπουλος, Μιχάλης Κυρίτσης, Πέππας, Παναγιωταράκος, Χαϊκάλης και Λεκάκης.

## [[Ευρωλίγκα ανδρών 1968-69|1968-69]]
*Ελληνική συμμετοχή: **[[ΑΕΚ (καλαθοσφαίριση ανδρών)|ΑΕΚ]]**

Το 1969 η φορτωμένη με τις δάφνες του Κυπελλούχων ΑΕΚ, προσγειώνεται ανώμαλα, αφού αποκλείεται για έξι πόντους από την Ακαντέμικ Σόφιας, που διέθετε στις τάξεις της το διάσημο Ατάνας Γκολομέεφ.

## [[Ευρωλίγκα ανδρών 1969-70|1969-70]]
*Ελληνική συμμετοχή: **[[Παναθηναϊκός (καλαθοσφαίριση ανδρών)|Παναθηναϊκός]]**

Ο Παναθηναϊκός γυρίζει με φιλοδοξίες στο Κύπελο Πρωταθλητριών, αλλά αντιμετωπίζει τον Ερυθρό Αστέρα Βελιγραδίου του διεθνή Τσβέτκοβιτς και αποκλείεται απ' τη συνέχεια. Εκείνη τη χρονιά ο ΠΑΟ έγινε η πρώτη ελληνική ομάδα που χρησιμοποίησε ξένο παίκτη σε ευρωπαϊκό αγώνα, τον Αμερικανό Γκρίνγουντ. Έπαιξαν τότε πλην των ήδη καταξιωμένων Πολίτη, Κολοκυθά, Παναγιωταράκου, Πέππα, Χαϊκάλη και οι Απόστολος Κόντος, Τάκης Κορωναίος, Ιορδανίδης και Κανονίδης.

## [[Ευρωλίγκα ανδρών 1970-71|1970-71]]
*Ελληνική συμμετοχή: **[[ΑΕΚ (καλαθοσφαίριση ανδρών)|ΑΕΚ]]**

Η ΑΕΚ επανέρχεται στο θεσμό, αλλά δεν καταφέρνει να πάει πέρα από το β' γύρο. Στη συνέχεια θα περιοριστεί σε συμμετοχές στο Κύπελλο Κυπελούχων και το Κόρατς και θα κάνει 27 ολόκληρα χρόνια να επιστρέψει στην Ευρωλίγκα (1998).

## [[Ευρωλίγκα ανδρών 1971-72|1971-72]]
*Ελληνική συμμετοχή: **[[Παναθηναϊκός (καλαθοσφαίριση ανδρών)|Παναθηναϊκός]]**

## [[Ευρωλίγκα ανδρών 1972-73|1972-73]]
*Ελληνική συμμετοχή: **[[Παναθηναϊκός (καλαθοσφαίριση ανδρών)|Παναθηναϊκός]]**

## [[Ευρωλίγκα ανδρών 1974-75|1973-74]]
*Ελληνική συμμετοχή: **[[Παναθηναϊκός (καλαθοσφαίριση ανδρών)|Παναθηναϊκός]]**

## [[Ευρωλίγκα ανδρών 1974-75|1974-75]]
*Ελληνική συμμετοχή: **[[Παναθηναϊκός (καλαθοσφαίριση ανδρών)|Παναθηναϊκός]]**

## [[Ευρωλίγκα ανδρών 1975-76|1975-76]]
*Ελληνική συμμετοχή: **[[Παναθηναϊκός (καλαθοσφαίριση ανδρών)|Παναθηναϊκός]]**

## [[Ευρωλίγκα ανδρών 1976-77|1976-77]]
*Ελληνική συμμετοχή: **[[Ολυμπιακός Σ.Φ.Π. (καλαθοσφαίριση ανδρών)|Ολυμπιακός]]**

## [[Ευρωλίγκα ανδρών 1977-78|1977-78]]
*Ελληνική συμμετοχή: **[[Παναθηναϊκός (καλαθοσφαίριση ανδρών)|Παναθηναϊκός]]**

## [[Ευρωλίγκα ανδρών 1978-79|1978-79]]
*Ελληνική συμμετοχή: **[[Ολυμπιακός Σ.Φ.Π. (καλαθοσφαίριση ανδρών)|Ολυμπιακός]]**

## [[Ευρωλίγκα ανδρών 1979-80|1979-80]]
*Ελληνική συμμετοχή: **[[Άρης Θεσσαλονίκης (καλαθοσφαίριση ανδρών)|Άρης]]**

## [[Ευρωλίγκα ανδρών 1980-81|1980-81]]
*Ελληνική συμμετοχή: **[[Παναθηναϊκός (καλαθοσφαίριση ανδρών)|Παναθηναϊκός]]**

## [[Κύπελλο Πρωταθλητριών Ευρώπης στην καλαθοσφαίριση 1981-82|1981-82]]
*Ελληνική συμμετοχή: **[[Παναθηναϊκός (καλαθοσφαίριση ανδρών)|Παναθηναϊκός]]**
Ένα από τα χαρακτηριστικά παιχνίδια του Παναθηναϊκού, ήταν αυτό με την ΤΣΣΚΑ στον Τάφο του Ινδού όπου κέρδισε τους Ρώσους με 87-83 με δύο βολές στο τέλος από τον Απόστολο Κόντο, αποτέλεσμα που ουσιαστικά του χάρισε την πρόκριση στον τελικό γύρο.

## [[Ευρωλίγκα ανδρών 1982-83|1982-83]]
*Ελληνική συμμετοχή: **[[Παναθηναϊκός (καλαθοσφαίριση ανδρών)|Παναθηναϊκός]]**

## [[Ευρωλίγκα ανδρών 1983-84|1983-84]]
*Ελληνική συμμετοχή: **[[Άρης Θεσσαλονίκης (καλαθοσφαίριση ανδρών)|Άρης]]**

## [[Κύπελλο Πρωταθλητριών Ευρώπης στην καλαθοσφαίριση 1984-85|1984-85]]
*Ελληνική συμμετοχή: **[[Παναθηναϊκός (καλαθοσφαίριση ανδρών)|Παναθηναϊκός]]**

## [[Κύπελλο Πρωταθλητριών Ευρώπης στην καλαθοσφαίριση 1985-86|1985-86]]
*Ελληνική συμμετοχή: **[[Άρης Θεσσαλονίκης (καλαθοσφαίριση ανδρών)|Άρης]]**

Ο πρωταθλητής Ελλάδας του 1985 Άρης, ενισχυμένος με τους ακριβοπληρωμένους Αμερικανούς Σέφλερ και Βρόμαν, ήταν αποφασισμένος να διακριθεί στο θεσμό, ωστόσο έφθασε μόνο μέχρι τον δεύτερο γύρο, αφού προηγουμένως είχε αποκλείσει στην προκριματική φάση την αλβανική Νεντόρι Τιράνων (νίκησε 95-81 εκτός έδρας και έχασε 80-81 στο κλειστό του Σπόρτιγκ λόγω τιμωρίας του Αλεξάνδρειου) και στον πρώτο γύρο τη γερμανική Μπάγερ Λεβερκούζεν με δύο νίκες, 93-76 εκτός έδρας και 89-72 εντός. Επόμενη αντίπαλός του ήταν η γαλλική Λιμόζ. Πέτυχε μια «ισχνή», όπως αποδείχθηκε, νίκη με 89-81 μπροστά στο κοινό του και υπέκυψε έπειτα από τη δραματική ρεβάνς του «Μπο Μπλαν» με 87-105.

## [[Κύπελλο Πρωταθλητριών Ευρώπης στην καλαθοσφαίριση 1986-87|1986-87]]
*Ελληνική συμμετοχή: **[[Άρης Θεσσαλονίκης (καλαθοσφαίριση ανδρών)|Άρης]]**

Ο πρωταθλητής Ελλάδας του 1986 Άρης έφθασε ένα βήμα από την είσοδό του στην ημιτελική φάση, αλλά δεν τα κατάφερε. Με προπονητή τον Γιάννη Ιωαννίδη και το Γκάλη σε σπουδαία βραδιά πέτυχε στον πρώτο αγώνα (30 Οκτωβρίου 1986) του δεύτερου προκριματικού γύρου (στον πρώτο γύρο είχε αποκλείσει εύκολα τη Βελγική Σουνέρ Οστάνδης με συνολικό σκορ 250-154 στους δύο αγώνες, με εντυπωσιακές νίκες 115-77 και 125-77) μια ανεπανάληπτη νίκη σε βάρος της φημισμένης Τρέισερ Μιλάνο (νυν Ολίμπια Μιλάνο) στο **[[Αλεξάνδρειο Αθλητικό Μέλαθρο|Αλεξάνδρειο]]** (5.500 θεατές) με το εκπληκτικό 98-67, δηλαδή με διαφορά 31 πόντων (ημίχρονο 60-34), ενώ εννέα λεπτά προ της λήξης είχε προηγηθεί ακόμα και με 37 πόντους (83-46).

Διαιτητές: Βιρόβνικ (Ισραήλ), Μαϊνινί (Γαλλία).

*Άρης: Γκάλης 44 (15/20 δίπ.), Γιαννάκης 6, Τζάκσον 6 (2 καρφώματα), Φιλίππου 10, Σούμποτιτς 18, Ρωμανίδης, Λυπηρίδης 4, Δοξάκης 10.
*Τρέισερ: Ντ' Αντόνι 16, Πρέμιερ 13, Μάκαντου 26, Μενεγκίν, Μπάρλοου 11, Γκαλινάρι, Μπάρνια 1, Μποζέλι.

Όλα τα ευρωπαϊκά ΜΜΕ της εποχής χαρακτήριζαν απίστευτη την ήττα της Ιταλικής ομάδας (οι Ιταλοί συνήθιζαν να την αποκαλούν, αυτάρεσκα, ως την «24η ομάδα του NBA»), η οποία ήταν η βαρύτερη που είχε υποστεί μέχρι τότε σε Ευρωπαϊκό αγώνα της. Το μέγεθος της επιτυχίας αποκτά μεγαλύτερες διαστάσεις, από το γεγονός ότι ο Άρης αγωνίσθηκε ουσιαστικά χωρίς τον Γιαννάκη, καθώς ο τελευταίος φορτώθηκε πολύ γρήγορα (7ο λεπτό) με 4 φάουλ και αποσύρθηκε στον πάγκο, αντικαθιστώμενος από τον αναπληρωματικό πλει-μέικερ Δοξάκη, που ωστόσο τα πήγε περίφημα τόσο στην οργάνωση του παιχνιδιού, όσο και στο σκοράρισμα. Μετά τον αγώνα ο προπονητής των Ιταλών, Νταν Πίτερσον, πήγε στα αποδυτήρια του Άρη και συνεχάρη το Νίκο Γκάλη, λέγοντας του πως ήταν ο μεγαλύτερος αντίπαλος που είχε έως τότε αντιμετωπίσει στην καριέρα του σαν τεχνικός και ότι τον θεωρούσε ισάξιο του Ντράζεν Πέτροβιτς και του Άρβιντας Σαμπόνις. 

Το όνειρο, εντούτοις, δεν κράτησε πολύ για τον Άρη και μόλις λίγες μέρες μετά κατέληξε σε τραγωδία. Στον επαναληπτικό του **Σταδίου Παλατρουσάρντι** (6 Νοεμβρίου 1986) και έπειτα από ένα αγωνιώδες 40λεπτο (το οποίο αποκλήθηκε ως «Το Θαύμα του Παλατρουσάρντι» / «Miracolo di Palatrussardi». ) που παρακολούθησαν εκατομμύρια Έλληνες τηλεθεατές οι οποίοι δεν πίστευαν στα μάτια τους, οι Ιταλοί διαρκώς όσο προχωρούσε ο αγώνας διεύρυναν το προβάδισμα και, σε συνδυασμό και με μια κάκιστη διαιτησία εις βάρος του Άρη (ιδίως στο δεύτερο ημίχρονο), ανέτρεψαν 4,5 λεπτά πριν τη λήξη της αναμέτρησης τη διαφορά των 31 πόντων του πρώτου αγώνα και τελικώς προκρίθηκαν στην εξάδα, νικώντας με 34 πόντους διαφορά και τελικό σκορ 83-49 (ημίχρονο 44-30, είναι εντυπωσιακό ότι ο Άρης σε ολόκληρο το δεύτερο ημίχρονο κατάφερε να σκοράρει μόλις 19 πόντους!) και γκρεμίζοντας σε σοκ όλο το πανελλήνιο, ενώ στη συνέχεια η Τρέισερ Μιλάνο έφτασε ως την κατάκτηση του ευρωπαϊκού τροπαίου της σεζόν.

*Τρέισερ: Μπάρνια 8, Μποζέλι 9, Ντ΄Αντόνι 9, Πρέμιερ 20, Μενεγκίν 12, Γκαλινάρι 1, Μπάρλοου 12, Μάκαντου 12.
*Άρης: Λυπηρίδης, Γιαννάκης 15, Γκάλης 16, Σούμποτιτς 7, Φιλίππου 4, Ρωμανίδης 2, Τζάκσον 5, Δοξάκης.

**Φημολογία**
Στον απόηχο του αποκλεισμού, πολλά ακούστηκαν από διάφορους, χωρίς όμως τελικώς να αποδειχτεί κάτι. Φήμες που κυκλοφόρησαν σχολίαζαν την μεγάλη οικονομική ζημία που θα είχε υποστεί η Τρέισερ Μιλάνο αν έμενε έξω από τη συνέχεια, λόγω των μεγάλων επενδύσεων που είχε κάνει και θα είχαν μείνει χωρίς αντίκρισμα αν είχε αποκλειστεί, σε συνδυασμό με το ότι οι Θεσσαλονικείς -ύστερα απ' την αποτυχία της προηγούμενης χρονιάς με τον άδοξο αποκλεισμό από τη Λιμόζ- δεν είχαν στον προγραμματισμό τους την επιπλέον διάκριση. Για το λόγο αυτό είχαν περιοριστεί στην απόκτηση μόνο ενός ξένου (εκτός του «Έλληνα» Σλόμπονταν-Λευτέρη Σούμποτιτς), του «γυρολόγου» Αμερικανού Γουίλ Τζάκσον, που πληρωνόταν με το παιχνίδι, κόστισε ελάχιστα (5.000 δολάρια ανά παιχνίδι), ωστόσο αποδείχθηκε ένας από τους χρησιμότερους αλλοδαπούς παίκτες που αγωνίστηκαν ποτέ στην Ελλάδα. Χαρακτηριστικό είναι ότι μόνο η αποζημίωση του βετεράνου Μακάντου της Τρέισερ (με 14 χρόνια θητεία στο NBA, πέντε φορές «All Star» και δις πρωταθλητής με τους Λος Άντζελες Λέικερς) που ανερχόταν σε 50 εκατ. δολάρια, θα ξεπερνούσε κατά πολύ το συνολικό προϋπολογισμό του Άρη εκείνης της χρονιάς! Ως αποτέλεσμα, κυκλοφόρησε μια επίμονη φήμη ότι ο Άρης συμφώνησε με τη FIBA να αφήσει την Τρέισερ των μεγάλων επενδύσεων να προκριθεί για να πάρει το κύπελλο (που τελικώς αυτή το κατέκτησε το 1987), έχοντας λάβει ως αντάλλαγμα την υπόσχεση για σίγουρη συμμετοχή του στο διευρυμένο Κύπελλο Πρωταθλητριών της επόμενης περιόδου, κατάληξη του οποίου ήταν το πρώτο στη σύγχρονη ιστορία φάιναλ-φορ, της Γάνδης το 1988. Ακόμη, ιδιαίτερα αρνητική εντύπωση πυροδότησε η πολύ κακή απόδοση των Γιαννάκη και Γκάλη, που συχνά στον αγώνα υπέπιπταν σε λάθος πάσες, βήματα, έρμπολ από κοντινές αποστάσεις κ.λ.π., πράγμα ασυνήθιστο για παίκτες της δικής τους κλάσης, έστω και αν στην εξέδρα οι 9.000 Ιταλοί φίλαθλοι, σε κατάσταση κυριολεκτικά αμόκ, είχαν δημιουργήσει ένα αφόρητο για την Ελληνική ομάδα κλίμα (σημειωτέον ότι οι Ιταλοί διοργανωτές είχαν ρίξει επειγόντως την τιμή του εισιτηρίου στο μισό, προκειμένου να «γεμίσει» υπερβολικά το στάδιο). Τέλος, σχολιάστηκε έντονα και η εμφανής σε όλο το κοινό παράξενη στάση του προπονητή Ιωαννίδη, ο οποίος παρακολουθούσε χωρίς ιδιαίτερες αντιδράσεις τη δραματική σε βάρος της ομάδας του εξέλιξη του ματς, σε μια κατάσταση που θύμιζε λήθαργο και χωρίς να προβεί σε καμία ενέργεια από εκείνες που συνήθιζε να κάνει σε παρόμοιες καταστάσεις λόγω του έντονου ταμπεραμέντου που τον διέκρινε (να βγάζει και να ξαναβάζει το σακάκι του, διαμαρτυρίες προς τους διαιτητές, χειρονομίες και κραυγές προς τους παίκτες κ.λ.π.). Μάλιστα ο ίδιος ο Γιάννης Ιωαννίδης υποστήριξε τότε και συνέχισε μετά να υποστηρίζει σε όλη του τη ζωή ότι οι διοργανωτές τους έριξαν υπνωτικό στον καφέ που είχαν πιεί σχεδόν όλοι μαζί, ακόμα και ο ίδιος, το μεσημέρι στο ξενοδοχείο πριν τον αγώνα, με αποτέλεσμα να πέσουν σε κατάσταση μειωμένων αντανακλαστικών. Όπως τόνιζε μάλιστα, ο μοναδικός παίκτης της ομάδας του που εμφανίστηκε σαφώς πιο ενεργητικός στον αγώνα ήταν ο Αμερικανός Γουίλ Τζάκσον, διότι ήταν ο μόνος που δεν έπινε καφέ.

## [[Ευρωλίγκα ανδρών 1987-88|1987-88]]
*Ελληνική συμμετοχή: **[[Άρης Θεσσαλονίκης (καλαθοσφαίριση ανδρών)|Άρης]]** (βλέπε εδώ για αναλυτική παρουσία του)

## [[Ευρωλίγκα ανδρών 1988-89|1988-89]]
*Ελληνική συμμετοχή: **[[Άρης Θεσσαλονίκης (καλαθοσφαίριση ανδρών)|Άρης]]** (βλέπε εδώ για αναλυτική παρουσία του)

## Δείτε επίσης
* Πορεία των ελληνικών ομάδων στην Ευρωλίγκα (1990 - 1999)
* Πορεία των ελληνικών ομάδων στην Ευρωλίγκα (2000 - 2009)
* Πορεία των ελληνικών ομάδων στην Ευρωλίγκα (2010 - 2019)

## Παραπομπές


## Πηγή
* Συλλογικό, «100 χρόνια μπάσκετ», εκδόσεις «Τρίποντο», Αθήνα 1991, σελίδες 143, 145, 147, 235-273, 286, 287.

Κατηγορία:Καλαθοσφαίριση στην Ελλάδα